Document ID: 32008L0042

ΟΔΗΓΊΑ 2008/42/ΕΚ ΤΗΣ ΕΠΙΤΡΟΠΉΣ
της 3ης Απριλίου 2008
για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή των παραρτημάτων ΙΙ και ΙΙΙ στην τεχνική πρόοδο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
Εκτιμώντας τα ακόλουθα:
(1)
Με βάση τον κώδικα δεοντολογίας IFRA (International Fragrance Association - Διεθνής Ένωση Αρωματοποιίας), η επιστημονική επιτροπή για τα καταναλωτικά προϊόντα (ΕΕΚΠ) (2) εντόπισε προϊόντα τα οποία χρησιμοποιούνται ως αρωματικές συνθέσεις σε καλλυντικά προϊόντα, για τα οποία πρέπει να προβλεφθούν περιορισμοί.
(2)
Ανεξάρτητα από τη χρήση των ουσιών αυτών στα καλλυντικά, αυτό που πρέπει να εξεταστεί είναι η έκθεση στις εν λόγω ουσίες. Συνεπώς, οι περιορισμοί δεν πρέπει να ισχύουν μόνο για τη χρήση των εν λόγω ουσιών ως αρωματικών συνθέσεων σε καλλυντικά προϊόντα.
(3)
Ωστόσο, όταν η ουσία χρησιμοποιείται σε προϊόντα προοριζόμενα να ληφθούν από το στόμα δεν προκαλείται ευαισθητοποίηση. Επομένως, για να διασφαλιστεί συνέπεια, επειδή ορισμένες από τις ουσίες έχουν εγκριθεί ως αρωματικές (αρτυματικές) ύλες με την απόφαση 1999/217/ΕΚ της Επιτροπής, της 23ης Φεβρουαρίου 1999, για τη θέσπιση του ευρετηρίου των αρτυματικών υλών που χρησιμοποιούνται εντός ή επί των τροφίμων, το οποίο καταρτίστηκε κατ’ εφαρμογή του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου της 28ης Οκτωβρίου 1996 (3), οι περιορισμοί αυτοί δεν πρέπει να ισχύουν για τις ουσίες που περιλαμβάνονται στο εν λόγω ευρετήριο.
(4)
Με βάση τη γνώμη της ΕΕΚΠ, είναι αναγκαίο να τροποποιηθούν οι περιορισμοί που αφορούν τις εντοπισθείσες ουσίες, οι οποίες απαριθμούνται ήδη στο παράρτημα III της οδηγίας 76/768/ΕΟΚ με τους αριθμούς καταχώρισης 45, 72, 73, 88 και 89. Επιπλέον, είναι σκόπιμο να περιληφθούν στο παράρτημα αυτό εκείνες οι ουσίες οι οποίες δεν αναφέρονται με τους αντίστοιχους περιορισμούς τους, καθώς και, για λόγους συνοχής, οι ουσίες που ανήκουν στην ίδια κατηγορία που καθορίζεται στην απόφαση 96/335/ΕΚ της Επιτροπής, της 8ης Μαΐου 1996, σχετικά με τη θέσπιση ευρετηρίου και κοινής ονοματολογίας των συστατικών που χρησιμοποιούνται στα καλλυντικά προϊόντα (4).
(5)
Επειδή η βενζυλική αλκοόλη περιλαμβάνεται δύο φορές στο μέρος 1 του παραρτήματος III, με τους αριθμούς αναφοράς 45 και 68, το περιεχόμενο της καταχώρισης 68 και οι νέοι περιορισμοί θα περιληφθούν στην καταχώριση 45.
(6)
Σύμφωνα με τη διασαφήνιση εκ μέρους της ΕΕΚΠ όσον αφορά το βάλσαμο του Περού, η καταχώριση 1136 του παραρτήματος II θα τροποποιηθεί.
(7)
Επομένως, η οδηγία 76/768/ΕΟΚ πρέπει να τροποποιηθεί ανάλογα.
(8)
Προκειμένου να εξασφαλιστεί η ομαλή μετάβαση από τους υφιστάμενους τύπους σύνθεσης των καλλυντικών προϊόντων σε τύπους που συμμορφώνονται με τις απαιτήσεις που ορίζονται στην παρούσα οδηγία, χρειάζεται να προβλέπονται οι δέουσες μεταβατικές περίοδοι.
(9)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα II και III της οδηγίας 76/768/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη λαμβάνουν όλα τα απαιτούμενα μέτρα ώστε να εξασφαλίσουν ότι από τις 4 Οκτωβρίου 2009, τα προϊόντα που δεν συμμορφώνονται με την παρούσα οδηγία δεν πωλούνται ούτε διατίθενται στον τελικό καταναλωτή μετά τις 4 Οκτωβρίου 2009.
Άρθρο 3
1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 4 Οκτωβρίου 2008. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.
Εφαρμόζουν τις εν λόγω διατάξεις από τις 4 Απριλίου 2009.
Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομερείς διατάξεις για την παραπομπή αυτή καθορίζονται από τα κράτη μέλη.
2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 3 Απριλίου 2008.

Labels: 7
3
1